পাকিস্তানের করাচিতে নৌবাহিনীর একটি বিমানঘাঁটিতে হামলা চালিয়ে দুটি জঙ্গি বিমান ও একটি হেলিকপ্টার উড়িয়ে দিয়েছে তালেবান জঙ্গিরা। গুলি চালিয়ে হত্যা করেছে ১২ সেনা সদস্যকে। গত রবিবার রাতে ওই ঘাঁটির মূল ভবন দখল করে ভারী অস্ত্রশস্ত্র নিয়ে হামলা চালাতে শুরু করে জঙ্গিরা। পাল্টা হামলা চালিয়ে  প্রায় ১৬ ঘণ্টা পর পাকিস্তানের নিরাপত্তা বাহিনী গতকাল সোমবার দুপুরের দিকে ঘাঁটিটি দখলমুক্ত করতে সক্ষম হয়। পাল্টা অভিযানে পাঁচ জঙ্গি নিহত হয়েছে বলে জানিয়েছে নিরাপত্তা বাহিনী।  তালেবান এ হামলার দায়িত্ব স্বীকার করে বলেছে, আল-কায়েদা নেতা ওসামা বিন লাদেন হত্যার প্রতিশোধ নিতে এ হামলা চালানো হয়েছে। অজ্ঞাত স্থান থেকে পাকিস্তানের তালেবান মুখপাত্র এহসানুল্লাহ এহসান টেলিফোনে বলেন, ওসামা বিন লাদেন হত্যার প্রতিশোধ এটি। এ ঘটনা প্রমাণ করেছে আমরা এখনো সংগঠিত ও শক্তিশালী।  প্রধানমন্ত্রী ইউসুফ রাজা গিলানি এ হামলাকে  কাপুরুষোচিত সন্ত্রাসী কর্মকাণ্ড উল্লেখ করে এর নিন্দা জানিয়েছেন। তিনি বলেন, এ হামলায় পাকিস্তানের সরকার ও জনগণ সন্ত্রাসবাদের বিরুদ্ধে লড়াইয়ের দায়বদ্ধতা থেকে পিছু হটবে না। তবে এ হামলার ঘটনায় পাকিস্তানের সেনাবাহিনীর সক্ষমতার বিষয়টি প্রশ্নের মুখে পড়েছে।  পাকিস্তানের স্বরাষ্ট্রমন্ত্রী রেহমান মালিক বলেন, ২০ জনের বেশি জঙ্গি রবিবার রাত সাড়ে ১০টার দিকে পিএনএস মেহরান ঘাঁটির বিভিন্ন দিক থেকে হামলা শুরু করে। প্রথমেই তারা বিমান রাখার হ্যাঙ্গারের দিকে অগ্রসর হয়। সেখানে তারা গ্রেনেড হামলা চালিয়ে যুক্তরাষ্ট্রে  নির্মিত একটি ওরিয়ন পি-৩সি গোয়েন্দা বিমানসহ দুটি জঙ্গি বিমান ও একটি হেলিকপ্টার ধ্বংস করে। হামলায় জেট ফুয়েলের একটি ট্যাংকারও বিস্ফোরিত হয়। টেলিভিশনের ফুটেজে ঘাঁটি থেকে আগুনের কুণ্ডলী ওপরে উঠতে দেখা গেছে।  নৌবাহিনীর মুখপাত্র কমান্ডার সালমান আলী বলেন, জঙ্গিরা বন্দুক, রকেটচালিত গ্রেনেড ও হ্যান্ড গ্রেনেড নিয়ে হামলা চালায়। এরপর হেলিকপ্টার নিয়ে পাকিস্তানি স্পেশাল সার্ভিসেস গ্রুপ (এসএসজি) কমান্ডোরা পাল্টা হামলা চালায়। রাতভর দুই পক্ষের গোলাগুলি চলে। গতকাল সকালে তালেবান জঙ্গিরা যে ভবনটি দখল করে নিয়েছিল, সেটি মুক্ত  করতে কমান্ডোরা পাল্টা গ্রেনেড হামলা চালায়। দুই পক্ষের হামলা-পাল্টা হামলায় নৌবাহিনীর ১১ জন সদস্য ও আধাসামরিক বাহিনীর একজন সদস্য মারা যান। আহত হন অন্তত ১৪ জন। এ ঘটনায় পাঁচ জঙ্গি নিহত হয়েছে বলে ধারণা করা হচ্ছে। তবে রেহমান মালিক দাবি করেন, হামলাকারী সব জঙ্গিকে হত্যা করা হয়েছে। তিনি আরো জানান, ওই ঘাঁটিতে কর্মরত ১১ জন চীনা শ্রমিকসহ ১৭ জন বিদেশি নাগরিককে অক্ষত অবস্থায় উদ্ধার করা হয়েছে। ঘাঁটি থেকে এক নিরাপত্তা কর্মকর্তা জানান, প্রায় ১৬ ঘণ্টা লড়াইয়ের পর সেনারা ঘাঁটিটি ফের দখলে আনার মাধ্যমে অভিযান শেষ করেছেন।  গত  ২ মে পাকিস্তানের সামরিক শহর অ্যাবোটাবাদে মার্কিন কমান্ডো হামলায় আল-কায়েদার শীর্ষ নেতা ওসামা বিন লাদেন নিহত হন। বিন লাদেন হত্যার পর প্রতিশোধ নেওয়ার ঘোষণা দেয় জঙ্গিরা। ইতিমধ্যে জঙ্গিরা বেশ কয়েকটি হামলা চালিয়েছে। সূত্র : বিবিসি, এএফপি, রয়টার্স ও গার্ডিয়ান অনলাইন।